Der er gode flyforbindelser fra Danmark til Toscana, men inden du bestiller fly, er det vigtigt at vide, hvor i Toscana du skal bo. Skal du bo i den nordlige del vil det oplagte valg være at flyve til Pisa, Bologna eller Firenze. Norwegian flyver direkte fra København til Pisa, mens Ryanair flyver direkte til Pisa fra Billund. SAS flyver direkte fra København til Bologna, hvorfra der er ca. 1 times kørsel med tog til Firenze. Vueling flyver direkte fra København til Firenze. Skal du bo i den sydlige del af Toscana, bør du overveje at flyve til Rom. Dels er det forholdsvis billigt, og dels er der mange forbindelser at vælge imellem. Både Norwegian, SAS og Alitalia flyver direkte fra København til lufthavnen Fiumicino. Ryanair flyver direkte fra Billund til lufthavnen Ciampino. Fra lufthavnen i Fiumicino tager det kun ca. 2-2½ time med bil til den sydlige del af Toscana, mens du kan være i Firenze med tog på under 2 timer, hvis du tager lyntoget (Frecce). Hvis du er indstillet på en mellemlanding undervejs, er der endnu flere muligheder. Vær opmærksom på at ovenstående informationer om flyruter og lufthavne er vejledende, da flyselskaberne ofte åbner nye ruter til Italien, og det kan jo også sket at en rute bliver nedlagt. Du kan dog altid finde information om de aktuelle flyruter, lufthavne og flytider til Toscana via nedenstående link til vores side om flyforbindelser til Italien. >> Her kan du læse mere om lufthavne i og omkring Toscana >> Her kan du læse mere om flyforbindelser til Italien